પરંતુ એવું કહેવાતું હતું કે સસ્મથને યહૂદી સડાનો ચેપ લાગ્યો હતો, અને એ સડો ઓસ્કર શિન્ડલરને તો આખેઆખો ગળી જ ગયો હતો! ઓસ્કરે સસ્મથની મારફતે બીજા ત્રીસ મેટલવર્કરોની માંગણી મૂકી હતી. ઉત્પાદનમાંથી તેનો રસ ઊડી ગયો હતો એ એક સરળ હકીકત હતી. પરંતુ તટસ્થ મનથી વિચાર કરતાં એ એટલું સમજતો હતો, કે સેક્શન ‘ડી’ પાસે એણે જો પોતાની છાવણીનું અસ્તિત્વ પ્રમાણિત કરાવવું હશે, તો વધારે કુશળ કારીગરોની તેને જરૂર પડવાની જ હતી! એ શિયાળે ઘટેલી પાગલપણાથી સભર ઘટનાઓ પર નજર નાખીએ તો આપણે જોઈ શકીએ છીએ, કે એ ત્રીસ લોકો લેથ અને મશીનટૂલ્સના અનુભવી હતા એટલે ઓસ્કર તેમને બ્રિનલિટ્ઝમાં લાવવા ઇચ્છતો હતો તેવું ન હતું! તેને તો બસ વધારાના ત્રીસ માણસો જોઈતા હતા! એમિલિની દિવાલ પર લટકતા, ખુલ્લા સળગતા હૃદયના ઈસુની આબેહૂબ પ્રતિતિ આલેખવાના અમર્યાદ આવેશ સાથે તેણે એ માણસોને બ્રિનલિટ્ઝમાં લાવવાની અપેક્ષા રાખી હતી, એમ કહેવું જરા પણ અસાધારણ તો નહીં જ ગણાય! આ આખાયે વર્ણનમાં હેર ડિરેક્ટરને સંતનું સ્વરૂપ આપવાથી દૂર રહેવાનો સતત પ્રયત્ન કરવામાં આવ્યો છે. એટલે એક વિષયાસક્ત વ્યક્તિ એવા ઓસ્કરના આ સ્વપ્નને આધ્યાત્મિક ગણાવવાનો પ્રયત્ન કરવો પડે તેમ છે!